**Az üres hordozói díj fogyasztói visszaigénylésének lehetőségére vonatkozó kötelezettségvállalással zárult a közös jogkezelők ügye**

**A Gazdasági Versenyhivatal (GVH) elfogadta az ARTISJUS Magyar Szerzői Jogvédő Iroda Egyesület, az Előadóművészi Jogvédő Iroda Egyesület, a Filmjus Filmszerzők és Előállítók Szerzői Jogvédő Egyesülete, a Hungart Vizuális Művészek Közös Jogkezelő Társasága Egyesület és a Magyar Hangfelvétel-kiadók Szövetsége Közös Jogkezelő Egyesület (közös jogkezelők) kötelezettségvállalását, amelynek teljesítésével pontosabbá válik az üres hordozói díj meghatározása mind a díjfizetők, mind a díjjogosultak számára, és megvalósul az üres hordozói díj fogyasztói visszaigénylésének lehetősége is.**

A zeneművek, a filmek vagy akár az irodalmi művek szabadon másolhatók magáncélra. Ennek ellenértéke az **üres hordozói díj**, amely egy jogdíjátalány, és a magáncélú másolásra alkalmas adathordozók (pl. dvd-k, memóriakártyák, merevlemezek stb.) árába épül be. Az üres hordozói díjat a közös jogkezelők – jogszabályi felhatalmazás alapján – évente határozzák meg jogdíjközleményükben. Az üres hordozói díjat az adathordozókat forgalmazó vállalkozásoknak kell megfizetniük az Artisjus (mint a közös jogkezelők közül az üres hordozói díj érvényesítője) számára, amely az így befolyt összeget szétosztja az üres hordozói díjra jogosult alkotók között. Az üres hordozói díj meghatározása elsődlegesen a tartalomfogyasztási szokásokon alapul (azaz a magáncélra másolt adattartalmak típusán (elsősorban audio és audiovizuális), azok arányán, valamint az adathordozó típusán is), amelyeket a közös jogkezelők piackutatásaik és közgazdasági elemzéseik eredményeként tudnak meghatározni.

A GVH az eljárás során úgy tapasztalta, hogy a közös jogkezelők – mint az üres hordozói díj meghatározására, beszedésére és szétosztására jogszabályi felhatalmazással és jogi monopóliummal rendelkező vállalkozások – 2007 óta nem követték eléggé a tartalomfogyasztási szokások változásait (pl. továbbra is túlsúlyban volt a zenei célú másolás értékelése a díj meghatározásánál), így az üres hordozói díj meghatározása torzulhatott piackutatási módszereik és a közgazdasági elemzéseik hiányosságai miatt, és ennek következtében mind a díjfizetésre kötelezett, mind a díjra jogosultak és végső soron a fogyasztók érdekei is sérülhettek.

A GVH a vállalkozások vállalásai alapján kötelezettségként írta elő, hogy az üres hordozói díj megállapításakor a közös jogkezelők piackutatásaik és közgazdasági elemzéseik pontosításával legyenek figyelemmel atartalomfogyasztási szokások megváltozására, és szükség esetén vezessék ki az elavult eszközöket, illetve vegyék figyelembe az új tartalomfogyasztói technológiákat.

A kötelezettségvállalás elfogadásával megteremtődik az adathordozó megvásárlásával megfizetett **üres hordozói díj visszaigénylésének jogintézménye** Magyarországon. Az Európai Unióban Hollandia után másodikként nálunk bevezetett lehetőséggel azon fogyasztók élhetnek, akik az üres adathordozó(k)ra kizárólag saját, professzionális tartalmaikat másolják. A közös jogkezelők beépítették a visszatérítés jogintézményét a 2017. évi jogdíjközleményükbe, valamint vállalták, hogy abban az esetben, ha jogvita keletkezik a visszatérítést kérő fogyasztó és a közös jogkezelő között a visszatérítésről, ennek rendezése céljából részt vesznek a Szellemi Tulajdon Nemzeti Hivatala keretében működő **Egyeztető Testület eljárásá**ban. Továbbá vállalták, hogy az Egyeztető Testület előtt indult eljárás díját teljes egészében megfizetik, így lehetővé válik, hogy a **fogyasztó díjmentesen vegye igénybe a peren kívüli vitarendezési fórumot**.

A közös jogkezelők **edukációs kampány megvalósításá**t is vállalták a visszatérítési igény népszerűsítésére, 3 évre összesen 45 millió forint erejéig. A célzott, évenként ismétlődő kampány a jogkezelőktől független online és nyomtatott média felületein jelenik meg.

Az ügy hivatali nyilvántartási száma: **Vj/15/2014.**

Budapest, 2016. december 9.

Gazdasági Versenyhivatal

|  |  |
| --- | --- |
| **Információ a sajtó részére:**dr. Basa Andrea, sajtószóvivőcím: 1054 Budapest, Alkotmány u. 5.tel.: (+36-1) 472-8902fax: (+36-1) 472-8898mobil: +3630 618-6618e-mail: basa.andrea@gvh.husajto@gvh.hu <http://www.gvh.hu>  | **További információk:**GVH Ügyfélszolgálatatel: (+36-1) 472-8851e-mail: ugyfelszolgalat@gvh.hu <http://www.gvh.hu>  |